কমিশনারেট সূত্রের খবর, ওয়েবসাইটে প্রবেশ করে প্রথমে সংশ্লিষ্ট কমিটির মোবাইল এবং ই’মেল আইডি রেজিস্ট্রেশন করাতে হবে। এর পরে ওয়েবসাইটের ‘আসান’ পেজ খুলে একে একে পুরসভা, দমকল, বিদ্যুৎ দফতর, দূষণ নিয়ন্ত্রণ পর্ষদ এবং কমিশনারেটের নির্দিষ্ট ফর্ম পূরণ করতে হবে। পুজো মণ্ডপে কত ভিড় হতে পারে, সাংস্কৃতিক অনুষ্ঠান হচ্ছে কি না, কেনও ‘সেলিব্রিটি’ আসছেন কি না, বিসর্জনের শোভাযাত্রা হবে কি না, হলে কোন পথে হবে— সব তথ্যই জানাতে হবে। অন্যান্য দফতরের ছাড়পত্র দেখে চূড়ান্ত অনুমতি দেবে কমিশনারেট। অনুমতিপত্র ডাউনলোড করা যাবে। কমিশনারেটের এক আধিকারিক বলেন, ‘‘পুরনো তালিকা অনুযায়ী পুজো কমিটিগুলির নাম আগে থেকেই ওয়েবসাইটে তুলে রাখা হচ্ছে।’’